ทวีแนะ รพ.ตำรวจ มั่นใจทำตามกฎหมาย ควรส่งเวชระเบียนรักษาทักษิณให้ ป.ป.ช. หวังข้อมูลครบ พิจารณาคดีอย่างโปร่งใส
.
วันนี้ (13 มกราคม) พ.ต.อ. ทวี สอดส่อง รัฐมนตรีว่าการกระทรวงยุติธรรม กล่าวถึงกรณีที่กลุ่มผู้ชุมนุมบุกไปทวงเวชระเบียนรักษา ทักษิณ ชินวัตร อดีตนายกรัฐมนตรี ที่โรงพยาบาลตำรวจ ภายหลังคณะกรรมการป้องกันและปราบปรามการทุจริตแห่งชาติ (ป.ป.ช.) ร้องขอแต่ยังไม่ได้รับว่า ส่วนตัวเห็นว่าถ้าถึงขั้นมีการตั้งเรื่องแบบนี้ หน่วยงานต่างๆ ต้องให้ข้อมูล และในส่วนของกรมราชทัณฑ์เราให้ความร่วมมือหากขอพยานหลักฐานมา และเท่าที่ทราบเมื่อทักษิณเดินทางเข้าประเทศก็มีเวชระเบียนมาจากต่างประเทศด้วยว่าป่วยเป็นอะไร
.
พ.ต.อ. ทวี ย้ำว่า กรมราชทัณฑ์ต้องให้ความร่วมมือกับ ป.ป.ช. และคิดว่าเรื่องนี้เป็นเรื่องที่ต้องให้ความร่วมมือให้ข้อมูลให้ครบ เพื่อให้เกิดความโปร่งใส มีธรรมาภิบาลในการพิจารณาคดีของ ป.ป.ช. ซึ่งที่ผ่านมาโรงพยาบาลตำรวจเคยส่งเวชระเบียนของทักษิณมาให้กระทรวงยุติธรรมตอนที่รักษาครบ 120 วัน มีหลักฐานทางการแพทย์ส่งมาเพื่อประกอบการพิจารณาให้รักษาต่อ ส่วนกรณีนี้ถ้า ป.ป.ช. มีการขอ เราก็ต้องให้ไป โดยอธิบดีกรมราชทัณฑ์จะต้องเป็นผู้พิจารณา และส่วนตัวคิดว่าตอนนี้โรงพยาบาลตำรวจก็ต้องพิจารณาให้ ป.ป.ช. เช่นกัน แต่น่าจะอยู่ระหว่างการดูข้อกฎหมาย เพราะก่อนหน้านี้ยังไม่ถึงขั้นตั้งเรื่องไต่สวน แต่ตอนนี้ตั้งเรื่องไต่สวนแล้วควรจะให้
.
เมื่อถามว่าสามารถอ้างสิทธิ์ของผู้ป่วยได้หรือไม่ พ.ต.อ. ทวี กล่าวว่า ต้องดูข้อกฎหมาย แต่ตนคิดว่าถ้าเราทำทุกอย่างถูกต้องตามกฎหมายก็ควรจะส่งให้ ป.ป.ช. พิจารณา
.
#TheStandardNews